钦定古今图书集成/方舆汇编/职方典/第1170卷 > 《应山新修儒学记》前人
## 钦定古今图书集成/方舆汇编/职方典/第1170卷 > 《应山新修儒学记》前人

应山当楚之北偏，故有学，学亦因陋就简耳。嘉靖时，
安福王侯修葺之。嗣是吏兹土者，夫且传舍，其官学
之废兴，复不关殿最之数。应山并费诎无以为举赢，
浸循门垣，鞠为茂艸。即陟降对越之地，雨入苔侵，至
一切𨅬踏无奈。诸士之藏修游息其间者，始未尝不
咨嗟叹惜，久亦习为故常，无复问消索。暗曶之气中
于人，文字即贤书，比年不相接也。广德夏侯至，释菜，
周回愀然久之，曰：“人且病之，奚以妥在天者？夫党有
庠，术有序，乡老塾师，率里井馀子，揖让周旋，亦莫不
几筵弦管，秩秩彬彬，岂百里之地，天子且命之，而听
其圮坏若是。”博士刘君陈君与诸士某谋所以鸠义
劝公，用副侯嘉惠文人之意。侯闻而辗然曰：“譬之家
督于此，有弟子焉，为之极工。”精舍拂几，宾儒端拜
瀡而进之颂读，犹且恐不及焉。顾索其因陋处穷荒
荒，茆茨披衡，以自为咿唔地，其谓此主家者何？乃赋
其先人田卢之入，附以假贷，设处若干金，心计礼规，
鼎今酌昔。择其习于工作与急公者，若义民杨某，属
之董理。栋宇门堂，廊庑庖湢，赭垩黈黝之色，几筵俎
豆之列，无不绚好精整，规模气象，一焕，简陋，耀于光
明，匪直缮旧矣。博士刘君陈君率诸子弟登侯之堂，
再肃而前曰：“闻之《礼》，君子不家于官已耳。以家为官，
士民安受？成事自君侯始。吾党实未之前闻。”侯曰：“否，
否，今人之认家者误耳，求田问舍广大，夸其闾左肻
构，私其子孙而为家也乎哉？家者，吾身之所托，而丽
吾身者之所庇也。”余未奉简书，应山士于余，东西南
北之人耳。既受百里之地，而君之有，父之尊，母之亲，
主伯之责，应山正吾家矣。四履之地，单赤之饥寒疾
痛，皆余所当问。《语》曰：“苟有利于百姓，吾无爱于发肤。”
况其身外之有，且为子弟之秀，鼓箧逊业之地乎？明
珠之光，不在椟，而美椟以为珠重；百工之勤，不在肆，
而善肆以为工资。故重学者士，资士者学，学有司存，
土敝则草木不荣，气衰则物生不遂。应山资士之地，
土敝气衰甚矣。余敢谓在家与家之子弟，取之余以
自完，余家第不敢听，家自我索耳。若仅比之东西南
北之人，人在见恩，已在受德，而曰“余以家余官焉，其
敢闻命？”博士及诸弟子员瞿然退，以侯之言语余，因
属余记其事。余惟今日之事，使刺俗吏，但期会簿书，
颂君子学道新民，以谀侯已事，侯当不屑受。若记岁
月、存故实，以贻来者，亦安藉余笔砚之役为侯赘曰：
“余为学，以重士也。侯不爱心力，大有造于诸士，诸士
忘之不可，祇德侯而已，无以为侯重，亦奚所得当于
侯？余请亦以家喻。”夫父兄之庀精庐，端拜宾师，犹恐
弗及焉，何故？无亦欲其子弟《鸿渐》之羽为仪，《鹭振》之
序宾王乎？若犹是荒其职业，枯槁瓮绳，不济济章灮
王庭，一发皇俎豆钟簴之色而沾沾颂。美哉轮焉，美
哉奂焉，奚以称父母焉？无宁惟是追琢其章，金玉其
相，然后朴棫之作人为盛。夫士不能无愧科名，发愤
为名公卿，即大门润屋，于作人者何有？今士大夫之
病，亦只坐身家未明耳。昔人天下为任，温饱非心，楼
台无地，何以家为？品以重钟鼎，勋以昭旗常，是乃善
为身家计久大者，而实自不重其家。始侯固以言诏
之身示之矣，《式谷》似之，其则不远。处为兰芷，出为圭
璋，诸士之重于天下者，大天下以应山为卿士君子
冠，而源本于率作兴事，誉髦斯士者，侯或当莞然而笑，不文言而行远，不贞珉而垂久。吾夫子在天之灵，
侯其亦有荣施是在，诸士志之。若余不谀之言，附之
他山之石可也。